
סדר היום:  

הצעת חוק שיפוט בענייני התרת נישואין (מקרים מיוחדים וסמכות בין לאומית), התשס"ט-2009 – הכנה לקריאה שנייה ושלישית – דיון. 
נכחו:

חברי הוועדה:

דוד רותם 

- היו"ר

אברהם מיכאלי

מוזמנים:
עו"ד מאירה בסוק 
- לשכה משפטית, ארגון נעמ"ת

טו"ר יוסף וסרמן 
- יו"ר לשכת הטוענים הרבניים

עו"ד שירי לנג 

- עו"ד לשכה משפטית, הנהלת בתי המשפט

עו"ד לאה רקובר 
- יועצת משפטית, הנהלת בתי המשפט

מיכל כהן 

- מחלקת ייעוץ וחקיקה, משרד המשפטים

הרב עו"ד שמעון יעקבי 
- יועמ"ש בתי הדין הרבניים

יועצת משפטית:
סיגל קוגוט
מנהלת הוועדה:


דורית ואג
רשמה:

תמר פוליבוי

הצעת חוק שיפוט בענייני התרת נישואין 

(מקרים מיוחדים וסמכות בין לאומית), התשס"ט-2009 – 

הכנה לקריאה שנייה ושלישית

היו"ר דוד רותם:

אני פותח את הישיבה. הצעת חוק שיפוט בענייני התרת נישואין (מקרים מיוחדים וסמכות בין לאומית), הצעת חוק ממשלתית. 

סיגל קוגוט:


לפני כחמש שנים תיקנו את חוק התרת נישואין בכמה עניינים. אחד מהם היה לפשט את ההליך של התרת נישואין, שהיה מרוכז אז בידיו של נשיא בית משפט עליון, שמחד גיסא הפעיל שיקול דעת גם במקרים רגישים, ומאידך גיסא היו תקועות אצלו הרבה מאוד בקשות, וזה גרם לעינוי דין להרבה אנשים שרצו להתיר את נישואיהם. אחד התיקונים בחוק הוריד את הבקשות לערכאות יותר מרובות. עדיין נשארה סמכות בידי נשיא בית המשפט העליון ואפשר להעביר אליו תיקים מסובכים, אבל זה אמור להיות מטופל בבתי המשפט למשפחה על ידי סגן הנשיא, והוא מבקש חוות דעת מבתי הדין הדתיים השונים, אם יש לו ספק בדבר העדה הדתית, בדבר הצורך בכל זאת בגירושין, אם מדובר בשתי דתות מוכרות שונות. יש שלושה מקרים שבהם הוא צריך לפנות. שיקול הדעת שלו הוא בדרך כלל די טכני. הוא צריך לראות לפי המסמכים, אם יש איזשהו ספק ולבקש חוות דעת, וכאן מתבקש אחד התיקונים בחוק, מאחר שנאמר שבגלל שאנחנו נתנו את הסמכות רק לסגן הנשיא, לפעמים כשהוא נעדר או כשהוא בחופשה, הבקשות שוכבות, ולכן ביקשו שנשיא בית המשפט יוכל להסמיך עוד שופט אחד, שבהיעדרו של סגן הנשיא יוכל לטפל בבקשות האלה. 


בהמשך המסלול, אחרי שזה מועבר לבית הדין הדתי, החוק קוצב זמנים, שבהם בית הדין הדתי צריך לתת תשובות. גם כאן אנחנו ביקשנו, שאם אפשר יהיה, יפרטו נתונים על שיפור שהתיקון הזה עשה והאם הוא באמת קיצר את אורך חיי התיקים. גם כאן מתבקש תיקון, תיקון שלמעשה התבקש עוד כשחוקקנו את החוק המקורי בעניין בתי הדין הדתיים. 


הוועדה חשבה שכדאי לייחד את הסמכות הזאת ללא רבים, ולכן היא קבעה שמי שאחראי לתת את התשובות האלה לבתי המשפט למשפחה יהיה נשיא בית הדין הרבני או ראש בית הדין הדתי האחר, והוא יהיה רשאי להסמיך לכך דיין אחד נוסף. 

היו"ר דוד רותם:

ראש בית הדין הדתי, מי אומר שזה הנשיא? לא כתוב נשיא בית הדין, כתוב ראש בית הדין. ראש בית הדין זה כל אחד מראשי האבות - - 

יוסף וסרמן:

כל - -  

שמעון יעקבי:

לא, יש הגדרה מדויקת. 

סיגל קוגוט:

יש בחוק הגדרה, והכוונה היא לנשיא. 

היו"ר דוד רותם:

כי אני רואה את התיקון, כתוב: כל אחד מהם יהיה מוסמך לבצע סמכויותיו של ראש בית הדין. 

מיכל כהן:

שמוגדר בסעיף 3(ז).  

היו"ר דוד רותם:

אה, ראש בית הדין מוגדר כנשיא בית הדין. 

סיגל קוגוט:

כן: "ראש בית דין", כל אחד מאלה...לעניין יהודים – נשיא בית הדין הרבני הגדול; לעניין דרוזים – ראש בית הדין השרעי לערעורים" וכך הלאה. הוועדה אז לא רצתה שהסמכות תתפזר, כדי שתהיה איזושהי אחידות בשיקול הדעת, והיא החליטה אז שזה יהיה נשיא בית הדין הרבני, והוא יוכל להסמיך לכך דיין נוסף. כבר בעת חקיקת החוק, התבקשנו על ידי בתי הדין הרבניים, שיהיו יותר דיינים, וגם עכשיו נתבקש שהנשיא יוכל להסמיך עוד דיינים לדון בחוות הדעת אלה, ולא רק עוד דיין אחד. כאן זה גם עניין של מדיניות וגם עניין של נתונים, אני מניחה שיפרטו לנו אותם. 

מיכל כהן:

סיגל אמרה את הדברים הכלליים, אז אולי אפשר לפרט. 

היו"ר דוד רותם:

בואו נתחיל עם בתי המשפט. אני מכיר את הבעיות בבתי הדין, שם יש תמיד בעיות. אני הייתי משנה פה את כל הסעיף. 

שירי לנג:

התיקון הוא יותר תיקון טכני. 

היו"ר דוד רותם:

כמה בקשות כאלה מגיעות לבתי המשפט?

שירי לנג:

בהערכה שלנו, כ-2,400 בקשות. 

היו"ר דוד רותם:

מה זה "בהערכה שלנו"? לא בדקתם?

שירי לנג:

על פי בדיקה שלנו, זו הערכה שמבוססת על בדיקה שעשינו.

היו"ר דוד רותם:

הערכה זו הערכה ובדיקה זו בדיקה. אני רוצה נתונים מדויקים, לא הערכות. 

שירי לנג:

לפי הבדיקה שלנו, כ-2,400 בקשות להתרת נישואין מוגשות בשנה לבתי המשפט לענייני משפחה. יש כ-14 בתי משפט לענייני משפחה, שבהם מכהנים שישה סגני נשיא.  

היו"ר דוד רותם:

אני לא מבין, סגן הנשיא לא צריך להפעיל שום שיקול דעת, אלא לשים חותמת: להעביר לבית הדין לחוות דעת. 

שירי לנג:

נכון, העניין הוא שכאשר סגן הנשיא נעדר, בין אם זה מפאת מחלה או כשהוא יוצא לאיזושהי חופשה, וזה קורה - -

היו"ר דוד רותם:

למה שזה לא יהיה כל שופט שאליו מגיע התיק? זה מגיע לשופט של בית הדין לענייני משפחה?

קריאה:

כן. 

היו"ר דוד רותם:

כל שופט כזה יהיה מוסמך לעשות את זה. למה אני צריך רק כאלה שופטים, שנשיא בית המשפט הסמיך אותם? אין בזה הגיון. הרי אנחנו רוצים שהדבר הזה ירוץ אוטומטית. עוד מעט זה יהיה מיותר, אבל בינתיים שזה יהיה. למה שלא תגידו: כל שופט של בית משפט לדיני משפחה שאליו מגיע התיק יהיה מוסמך לבקש חוות דעת. זאת בסך הכל חוות דעת. 

שירי לנג:

לנו אין התנגדות שזה יהיה כך. 

לאה רקובר:

אני רוצה להבהיר רק מבחינת ההשתלשלות של החקיקה מבחינתנו. אנחנו בהתחלה חשבנו לקבוע, שהנשיא יוכל להסמיך שופט אחד קבוע. 

היו"ר דוד רותם:

למה?

לאה רקובר:

אנחנו לא רצינו לעשות שינויים מרחיקי לכת מהחוק המקורי. הרעיון נראה לנו נכון, אבל החוק המקורי קבע שזאת סמכות לסגן הנשיא, ואנחנו לא רצינו לחרוג באופן בוטה. יש לנו צורך, שנובע - -

היו"ר דוד רותם:

החוק המקורי קבע שהסמכות היא לנשיא בית המשפט העליון. אחר כך באתם ושיניתם את זה ואמרתם: סגן נשיא של בית משפט לדיני משפחה. עכשיו אתם אומרים: בואו נוסיף עוד שופט אחד. בואו נראה שאנחנו מוסיפים עוד שופט אחד – אנחנו מדברים על 200 תיקים בשנה, אז נניח שזה יתחלק בין שני השופטים האלה, זה 100 תיקים. 

לאה רקובר:

לא, פה ההצעה יותר מצומצמת ממה שאתה אומר. 

היו"ר דוד רותם:

בטח שזה יותר מצומצם ממה שאני אומר. 

לאה רקובר:

לא, ממה שאתה אומר ההצעה יותר מצומצמת. 

היו"ר דוד רותם:

אני לא רוצה לצמצם, את לא מבינה שאני רוצה להרחיב?

לאה רקובר:

אני הבנתי, אבל מה שאני אומרת זה שמה שאתה אומר שכבר היום כתוב בהצעה – שזה עוד פחות ממה שאתה – שרק בהיעדרו של סגן הנשיא, ניתן יהיה למנות שופט - -  

היו"ר דוד רותם:

מה את רוצה להגיד לי? שעוד פעם הגשתם לי הצעת חוק לא טובה? אני יודע את זה לפני שתגידי את זה. הרב יעקבי, מקובל עליך?

מיכל כהן:

אולי צריך לבדוק את זה. 

היו"ר דוד רותם:

אתם רוצים לבדוק את זה? תחליטו. 

סיגל קוגוט:

זה היה אז מכוון כדי לייחד את הסמכות. 

היו"ר דוד רותם:

הרב יעקבי, עכשיו תייצג את בתי המשפט. 

שמעון יעקבי:

לא, אני לא מייצג את בתי המשפט. היה ויכוח בוועדה ולפני כן בדרגים המקצועיים, מי הוא הדרג המתאים להחליט בעניין הזה. צריך לזכור שזה היה נשיא בית המשפט העליון. אנחנו סברנו שמבחינת הגורם המחליט, זה צריך להיות נשיא בית המשפט העליון, ואם לא הנשיא, זה צריך להיות נשיא בית המשפט המחוזי. 

היו"ר דוד רותם:

הדרג המחליט במה? 

שמעון יעקבי:

הוא המוליך והמביא של הסמכות הזאת. 

היו"ר דוד רותם:

פקיד, נושא פקידותי לחלוטין, להעביר את זה לסמכות. 

שמעון יעקבי:

אני מתאר את המצב. 

היו"ר דוד רותם:

אני כבר הולך לסוף. 

שמעון יעקבי:

 לא, אי אפשר. 

היו"ר דוד רותם:

תאמין לי שאפשר. בוועדה הזאת תמיד מתחילים מהסוף והולכים ברוורס, לא מתחילים מההתחלה. אל תשכח, שאני יודע בדיוק כמוך, שחוות הדעת היא תמיד שמכיוון שמדובר בנישואין בין יהודי ללא יהודי, זה לא נישואין, ולכן חבל על הזמן. למה אני צריך בשביל זה יותר מאשר פקיד שיעביר את זה לסמכות, יקבל את הסמכות ושלום על ישראל?

שמעון יעקבי:

זה לא כל כך פשוט, כי התשובה היא לא טכנית. אם המצב היה כמו שתיארת, פשוט היה צריך למסור הודעה, כפי שהחוק מאפשר, כשיש נישואין בין יהודי לאינו יהודי, אין צורך בגירושין, אבל זה לא כך. כל תיק נבדק על בסיס פרטני. 

היו"ר דוד רותם:

ובודקים האם באמת יהודי ולא יהודי, וזה בכלל לא בסמכות שלהם, לא בנושא הזה. 

סיגל קוגוט:


לפי החוק, מותר לראש בית הדין להודיע בהודעה כללית, שבנסיבות מסוימות אין צורך בגירושין. 

היו"ר דוד רותם:

נכון, זה מה שהיה צריך להיות. 

קריאה:

אבל אם הוא השתמש בסמכות הזאת - -

היו"ר דוד רותם:

הוא לא השתמש בסמכות הזאת, למה שהוא ישתמש בסמכות הזאת, מה קרה לך?

סיגל קוגוט:

מותר לו להשתמש. 

שמעון יעקבי:

מותר לו. אני לא יודע, אם איזשהו בית דין דתי עשה את זה. 

היו"ר דוד רותם:

מה פתאום, לא יעלה על הדעת. 

שמעון יעקבי:

יכול להיות שאיזשהו בית דין נוצרי לא אכפת לו, אני לא יודע. 

היו"ר דוד רותם:

אני מדבר על בית יהודי – לא עשה את זה. 

שמעון יעקבי:

מי שבודק את הפסיקה, גם של בית המשפט העליון, של הנשיא ברק וכל מי שעסק בתיקי בה"נים כאשר הנושאים היו דורשים איזשהו שיקול דעת, תמיד זה נבחן על בסיס שיקול דעת פרטני לגבי כל תיק. הייתה פה איזושהי התכנסות סביב איזושהי נוסחה, מצד אחד זה לא ירד לכל שופט, אבל זה ראש בית המשפט לענייני משפחה, שהוא כתוארו סגן נשיא, ומצד שני, בבית הדין הגדול המצב שקדם לתיקון החוק היה מטפל בתיקים. בתיקי בה"ן, כאשר הנושאים האלה היו דורשים איזשהו שיקול דעת, תמיד זה היה מבחן על בסיס שיקול דעת פרטני לגבי כל תיק. הייתה פה איזושהי התקבצות, התכנסות סביב איזושהי נוסחה. מצד אחד, זה לא יירד לכל שופט, אבל זה לא יהיה בבית המשפט המחוזי. אז זה יהיה ראש בית המשפט לענייני משפחה, שהוא כתוארו סגן נשיא. סגן נשיא של בית משפט לענייני משפחה הוא ראש בית המשפט לענייני משפחה במקומו, באזורו, בשטח שבו הוא יושב. 


מצד שני, בבית הדין הגדול המצב שקדם לתיקון לחוק היה שכל דיין בבית הדין הגדול היה מטפל בתיקים. כתוצאה מכך היה פיזור וחלוקה של הטיפול בתיקי בה"נים בין כל הדיינים של בית הדין הגדול. 

היו"ר דוד רותם:

מצוין, אבל הייתה בזה בעיה, כי אז לא הייתה אחידות בפסקי הדין. 

שמעון יעקבי:

לא, אף אחד לא הצביע לנו על איזושהי בעיה שורשית שהייתה. הייתה איזושהי מחשבה, שהתחילה על ידי גורם מקצועי במשרד המשפטים, והיא גם שכנעה את הוועדה כאן, שצריך להיזהר ולבדוק את העניין. או-קי, מקובל. הנשיא כשלעצמו לא מטפל בשום תיק בה"ן, שום תיק לא מגיע לידיו. אין לו זמן לזה, הוא לא יכול לעשות את זה. 

מה הבעיה? אמנם תיק בה"ן הוא תיק בעל חיי מדף קצרים, זה לא תיק שבית הדין דן בסכסוך, זה לא תיק שהצדדים מופיעים בדרך כלל - - 

היו"ר דוד רותם:

כשאדוני אומר "חיי מדף קצרים", למה הכוונה? כמה זמן? 

שמעון יעקבי:
כיום, הטיפול בתיק בה"ן אצלנו הוא בין שבוע לשבועיים. 

היו"ר דוד רותם:
מה זה כיום? עד לפני שלוש שנים? תיק בה"ן האחרון שהכרתי היה לפני ארבע שנים, אז תגיד לי כמה היו חיי המדף לפני ארבע שנים. 

שמעון יעקבי:

אני לא יודע. 

היו"ר דוד רותם:

אני רוצה להגיד לכם, מאז שאני הפסקתי לטייל בבתי הדין הרבניים, הכל שם השתנה, הכול קוצר וההליכים פתאום הפכו להיות פלאי פלאים.  

שמעון יעקבי:

זה בגלל שאדוני הצטרף פה לצוות. כתוצאה מזה חלה התייעלות...

היו"ר דוד רותם:

לא, אתה שוכח. הצוות פה לא מייעל את בתי הדין. 

יוסף וסרמן:

או שאדוני צריך לבקר ולראות האם באופן מעשי הדברים באמת השתנו. 

דורית ואג:

ביקרנו. 

היו"ר דוד רותם:

אדוני יעשה לי טובה, אני כבר ביקרתי יותר מדי שנים בבתי הדין, לא רוצה לבקר שם שוב. 

שמעון יעקבי:

אדוני יושב הראש, הבעיה שלנו היא לא - - 

היו"ר דוד רותם:

למה שניים ולא כולם? יעקבי, עד הרגע לא הסברת לי בהגיון, למה לא כל שופט. 

שמעון יעקבי:

למה לא כולם? אני מסכים לכולם. 

היו"ר דוד רותם:

אתה מסכים? זה מה שאני רוצה. 

שמעון יעקבי:

 לא, לכולם אני מתכוון בבית הדין הגדול. 

סיגל קוגוט:

לא, והוא מתכוון לבית המשפט למשפחה. 

היו"ר דוד רותם:

אני גם אגיע לבית הדין הגדול וגם לבתי הדין למשפחה. אני רוצה ללכת על הכול, תמיד. 

שמעון יעקבי:

זאת בעיה. 

היו"ר דוד רותם:

למה זאת בעיה? תסביר לי. 

שמעון יעקבי:

תן לי לומר לך את הנתונים. 

היו"ר דוד רותם:

עזוב את הנתונים, תן לי את הבעיה. יעקבי, את הנתונים אני מכיר, תן לי את הבעיה. 

שמעון יעקבי:

 לא, אתה לא מכיר. 

היו"ר דוד רותם:

תאמין לי שאני מכיר. 

שמעון יעקבי:

 אני בעצמי לא ידעתי אותם לפני הבוקר. 

היו"ר דוד רותם:

בוא אני אגיד לך, יש עוד כמה דברים שאתה אפילו לא יודע עכשיו ואני כבר יודע. 

שמעון יעקבי:

 אני מתאר לעצמי שיש הרבה דברים. אמרתי שתיקי בה"נים הם לא מאוד מסובכים, אבל הם דורשים שיקול דעת ובדיקה פרטנית, ולפעמים מבקשים הבהרות ותוספות. ככלל, בבית הדין הגדול בשנת 2008 נפתחו 1,402 תיקי בה"ן. כלל התיקים בבית הדין הגדול, סך כל התיקים שיש, הוא 2,809 תיקים. 

היו"ר דוד רותם:

כמה דיינים יש בבית הדין הרבני הגדול?

שמעון יעקבי:

חסרים כיום, אבל בתקן יש שבעה דיינים ועוד שני רבנים ראשיים, שכל אחד מהם יושב יום בשבוע. 

היו"ר דוד רותם:

לא, רק אחד מהם, כי השני הוא לא נשיא בית הדין. תיקנו את החוק לפחות לגבי ההרכב. 

שמעון יעקבי:

לא, הוא יושב. הוא לא נשיא, אבל הוא יושב יום בשבוע, כי הוא עוסק ברבנות הראשית. 

יוסף וסרמן:

כאב בית דין. 

שמעון יעקבי:

הוא דיין אק אופיציו. הוא יושב יום בשבוע בבית הדין הגדול. 

היו"ר דוד רותם:

הבנתי. אז כמה טוב שאני הגשתי את הצעת החוק שלי, שרב ראשי חייב להיות דיין או בעל כושר לדיינות, לפי בחינות ולא במתנה. 

שמעון יעקבי:

תאר לעצמך, הדיין שמונה על ידי נשיא בית הדין הגדול מטפל בתיקי בה"נים - זה הרב בר שלום, לפני כן זה היה הרב בן שמעון. הדיין הזה צריך לטפל ב-1,400 תיקים בשנה. הוא לא עושה את זה בהתנדבות. המשמעות היא שבהרכבים, שהנשיא - -  

היו"ר דוד רותם:

מה זה "הוא לא עושה את זה בהתנדבות"? תגיד, עלה בדעתך שאני אחשוב שבבית הדין הרבני הגדול עושים משהו בהתנדבות?

שמעון יעקבי:

זה על חשבון משהו אחר. 

היו"ר דוד רותם:

בוודאי. זה full time job.

שמעון יעקבי:

אז אם רוצים שהוא ישתלב בהרכב, יישב בהרכב של הנשיא, ייתן את השפעתו בהרכבים נוספים, זה אומר שזה לא נמצא. 

היו"ר דוד רותם:

אני מסכים אתך. 

שמעון יעקבי:

לכן אין לנו ציפיות. מצדנו, זה יכול להיות - - 

היו"ר דוד רותם:

אני רוצה כל דיין בבית הדין הרבני. 

שמעון יעקבי:

 אז זה מחזיר אותנו לזה. יש פה איזושהי נוסחה מאוזנת. 

היו"ר דוד רותם:

מה מאוזן במה שאתה אומר? אני לא מבין. 

שמעון יעקבי:

אולי ניפגש פה בעוד שנתיים, שלוש לתיקון נוסף. 

היו"ר דוד רותם:

לא ניפגש פה בעוד שנתיים, שלוש, אני לא מתכוון להיות פה בעוד שלוש שנים...הרב יעקבי, בוא נלך לאט לאט. כשמסבירים לי לאט, אני מבין מהר. מגיע לבית משפט לענייני משפחה תיק בה"ן. מצורפים שם אישורים על הדתות של שני הצדדים, מצורפת שם תעודת נישואין מקפריסין, שם כתוב יהודי עם נוצרי, הכול מצורף. מגיע התיק לסגן הנשיא. בשלב הזה, כל מה שהוא צריך לעשות זה לקבל חוות דעת מבתי הדין. 

שמעון יעקבי:

בשלב הזה אין בעיה. 

היו"ר דוד רותם:

תראה מה כתוב בסעיף (א)(1), במקום "יפנה נשיא בית המשפט בכתב" יבוא "יפנה בכתב סגן הנשיא, ובהיעדרו – שופט של בית המשפט שנשיא" - אנחנו מדברים פה על הפנייה הראשונה, שהוא צריך לפנות לבית הדין הרבני או לבית הדין הדתי. בסעיף (א)(1), אם זה היה תלוי בי, זה בכלל לא היה קורה כך, אלא ברגע שנפתח תיק בה"ן, היה המזכיר הראשי מעביר העתק התיק לבתי הדין הרבניים, והיה אומר: רבותיי, הוגש תיק, תנו חוות דעת, לא צריך יותר מזה כלום. אנחנו בשלב הטכני לחלוטין, בשלב הזה של העברה לבקשת חוות דעת. 

שמעון יעקבי:

זה נשמע קוסם, זה בסדר. 

היו"ר דוד רותם:

עזוב אותי מהנשמע, תסביר לי הגיונית, למה זה לא נכון. 

שמעון יעקבי:

כי החוק המקורי הוא הרבה יותר מורכב. החוק שהגענו אליו אחרי הרבה דיונים, יש שלבים שם שכן תלויים בשיקול דעת. ישנם מצבים ששני בתי דין - - 

היו"ר דוד רותם:

אני מדבר על השלב הראשוני, אנחנו נעבור לסעיף 2 אחר כך. אני לא משנה כל שופט יכול לדון בזה. 

שמעון יעקבי:

אני חייב להודות, שאני לא עיינתי בנקודה הזאת לפני הישיבה, אבל אם יש משהו שתלוי בשיקול דעת באותו שלב, האם להעביר לבקש חוות דעת או לא להעביר לבקש חוות דעת- - 

היו"ר דוד רותם:

תן לי מקרה אחד, שבו אפשר שלא לבקש חוות דעת. 

סיגל קוגוט:

כתוב בחוק מה הן שלוש העילות: אחד מבני הזוג הוא יהודי, מוסלמי, דרוזי או בן אחת הדתות הנוצריות, אז פונה. דבר שני, זה קצת שיקול דעת, התעורר ספק בקשר להשתייכותו של אחד מבני הזוג לעדה דתית כאמור. הדבר השלישי הוא ששני בני הזוג הם בני דתות מוכרות שונות, גם זה לא עניין שיש בו בדרך כלל ספק. 

שמעון יעקבי:

אז התעורר ספק, כשמדובר על התעורר ספק, ואז יש שיקול דעת אם להעביר או לא להעביר. עם כל הכבוד, כל שופט שהתמנה שלשום שיגיד "אין ספק", יש לנו עם זה בעיה. 

לאה רקובר:

הרי חלוקת התיקים, למשל בבתי המשפט, היא בידי סגן נשיא, הוא יודע למי הוא מחלק. 

שמעון יעקבי:

 לא. 

היו"ר דוד רותם:

לא התעורר ספק, אי אפשר לדון בבקשה, זאת לא בקשת התרת נישואין. מה היא בקשה להתרת נישואין?

שמעון יעקבי:

כאשר אחד מבני הזוג הוא בן דת מוכרת בישראל, או שהתעורר ספק בקשר לכך. 

היו"ר דוד רותם:

יפה, עכשיו אשאל אותך שאלה. אם אין ספק, ואומר אחד יהודי והשני דרוזי, אין בכלל ספק. מה הוא עושה אז?

שמעון יעקבי:

 אין בעיה, שולח. 

היו"ר דוד רותם:

חייב לשלוח. לכן אני אומר שבכל מקרה, או באחד או בשניים, הוא בכל מקרה חייב לשלוח. 

שמעון יעקבי:

 לא, אבל כשהתעורר ספק, יכול שופט לבוא ולומר: לי אין ספק. 

היו"ר דוד רותם:

לי אין ספק שמה?

סיגל קוגוט:


אבל אם שניהם יהודיים, ממילא אין לו - -

שמעון יעקבי:

לא, לי אין ספק, ששניהם מוסלמים. לי אין ספק, ששניהם כאלה. 
היו"ר דוד רותם:

אין לך ספק ששניהם כאלה? מצוין, באותו רגע אין לך סמכות, זה עובר לבית הדין הרבני ממילא, בית הדין הדתי. כאשר אין לו ספק, אוטומטית זה עובר לבית הדין הרבני, מה אכפת לך? אתה רק חוגג. 

סיגל קוגוט:


הרי הספק הוא רק לשלוח, כי אחרת אין סמכות. 

שמעון יעקבי:

לא, אבל יש גם חסרי דת. גם לגבי חסרי דת שנשואים בנישואין אזרחיים, הם גם מתירים את הנישואין בבית המשפט. 

היו"ר דוד רותם:

לא בדרך של בה"ן, בדרך של פסק דין, אלה שני דברים שונים. 

שמעון יעקבי:

בסדר, אבל כשהוא מגיע לבית המשפט ותוך כדי הדיון עולה ספק או לא עולה ספק, שאלת הסמכות מתעוררת, ואז זה צריך להיות שיקול דעת של סגן נשיא. 

היו"ר דוד רותם:

אבל כאשר מתעוררת שאלת הסמכות, אוטומטית צריך לשלוח, כי אחרת אין. 

שמעון יעקבי:

אדוני יושב הראש, אדוני רוצה להיות לא טוב אלא מצוין. 

היו"ר דוד רותם:

כן, כך אני תמיד חושב. 

שמעון יעקבי:

אני חושב שגם אם יש מקום לשקול את האפשרויות האלה, צריך ללכת על זה בצעדים מדודים. 

היו"ר דוד רותם:

אדוני לא מסביר לי איפה הבעיה. אדוני רוצה שאני אקבל את עמדתו כי ככה. לא, אני לא אקבל את עמדתו כי ככה, אני לא מבין מה הבעיה. ממשלת ישראל תחליט מה היא רוצה. אני רוצה להרחיב גם את סעיף 1. 

שמעון יעקבי:

 נצטרך לדון, נצטרך לבדוק את זה. 

היו"ר דוד רותם:

בבקשה, אין לי שום בעיה שתבדקו. 

לאה רקובר:

מבחינתנו זה בעייתי, כי אנחנו מחכים להצעת החוק הזאת זמן רב. 

מיכל כהן:

אולי נקיים עכשיו התייעצות?

סיגל קוגוט:


ההצעה היא שבית המשפט שמקבל את התיק יעביר, ושכל דיין של בית הדין הרבני הגדול יכול לתת חוות דעת. 

היו"ר דוד רותם:

הרחבה מוחלטת. 

שמעון יעקבי:

בשביל זה אני צריך להתייעץ עם נשיא בית הדין. 

דורית ואג:

אז קחו רבע שעה. 

שמעון יעקבי:

לא רבע שעה, נשיא בית הדין הגדול בדברים כעין אלה, אני משוכנע שהוא לא יחליט במקום, אלא הוא יבקש לקיים התייעצות עם חברי בית הדין הגדול, עם ועד הדיינים. 

היו"ר דוד רותם:

רבותיי, אין לי שום בעיה, שנשיא בית הדין יתייעץ עם ועד הרבנים ועם עוד כמה מומחים, ואם אתה רוצה, הוא גם יתייעץ אתי בטח באיזשהו שלב. 

מיכל כהן:

אדוני היושב ראש, מדוע הוועדה מתנגדת להצעה היותר מצומצמת שהביאה הממשלה, ושעליה יש קונסנסוס?

היו"ר דוד רותם:

קונסנסוס בין מי למי?

מיכל כהן:

בין גורמי הממשלה. אם הוועדה מתנגדת, מה הטעם להתנגדות?

היו"ר דוד רותם:

בוודאי שאני מתנגד, כי אני חושב שאתם יוצרים צוואר בקבוק ללא טעם. אם אני מרחיב, אני רוצה להרחיב שכל הדיינים וכל השופטים בבית משפט לדיני משפחה יוכלו לעסוק בזה, כי אנחנו מדברים בדבר טכני בבית המשפט, טכני לחלוטין. אין סיבה שהעומס ייפול על שני שופטים. אין סיבה בעולם. פה מחכים אנשים שחיים בתוך סיר לחץ, בלי שום סיבה. תנו להם לרוץ עם זה ולהשתחרר. 

בבית הדין הרבני הגדול, מכיוון שיושבים שם שבעה דיינים, שהם גדולי תורה כל אחד בפני עצמו וכל אחד מכיר את ההלכה על בוריה, כל אחד מהם יכול לתת חוות דעת. 

שמעון יעקבי:

 ולמה רק שבעה דיינים של בית הדין הגדול? אז זה יהיה גם בתי הדין האזוריים, לכולם. 

היו"ר דוד רותם:

חברים יקרים, אתם רוצים להעביר את זה לבתי הדין האזוריים? בשמחה רבה. בוא אני אגיד לך משהו, אני מוכן אפילו להעביר את זה לרבני העיר, אין לי שום בעיה. אני מוכן שכמה שיותר יהודים יעסקו בנושא הזה. אם תגידו לי שאתם מציעים כל רב עיר, כל רושם נישואין, ובלבד שהוא בין גדרה לחדרה, זה גם מקובל עליי. 

לאה רקובר:

אני חושבת שאפשר למצוא דרך פשרה, אפשר להרחיב מעבר להצעה. 

סיגל קוגוט:


הורדה למטה כבר יכולה להיות שינוי מהותי. 

היו"ר דוד רותם:

קודם כל מותר לי לעשות שינויים מהותיים בחוק, אני עושה מה שאני רוצה. 

סיגל קוגוט:

בסדר, לכן צריך לשקול את זה. 

קריאה:

אנחנו באנו עם שינוי טכני, הוועדה חששה מפתיחת החוק. 

לאה רקובר:

במובן המהותי. 

היו"ר דוד רותם:

אני לא יודע איזה ועדה חששה. הוועדה לא חוששת מדבר. 

סיגל קוגוט:


אני הזהרתי אותם - - 

יוסף וסרמן:

ברגע שזה עובר לבתי הדין האזוריים, זה שינוי.

היו"ר דוד רותם:

אדוני יושב ראש עמותת - - 

דורית ואג:

לשכת הטוענים הרבניים. 

היו"ר דוד רותם:

סליחה, עמותה המאגדת את הטוענים הרבניים. מצדי, אני מוכן להעביר את זה לכל ספרא דדייני. 

יוסף וסרמן:

בסדר, שייכנס לפרוטוקול שזה על כל הדיינים, מייד זה ייפול. ברגע שאתה עושה פשרה, גם הנשיא יחשוב בצורה אחרת. הנשיא יפסול את זה מייד. 

מיכל כהן:

אנחנו בשלב הזה, לצערי, לא יכולים להגיע להסכמה. הבקשה שלנו היא שהוועדה תקבל את ההצעה הפחות מייעלת ועדיין מייעלת. 

היו"ר דוד רותם:

אני לא אקבל את הצעת החוק, אני לא אצביע על הצעת החוק. זאת אומרת, אני מוכן להצביע על הצעת החוק הזאת, אבל לפי ההרכב שאני רואה עכשיו בוועדה, ההצעה נופלת, כי אני מצביע נגד, אולי מיכאלי יצביע בעד. 

מיכל כהן:

 מדוע אדוני מתנגד להתייעלות כלשהי?

היו"ר דוד רותם:

כי אני לא משחק משחקים, בגלל שאתם ככה הגשתם הצעה ובגלל שבית הדין הרבני מתעקש. 

מיכל כהן:

אבל מה פגום בה?

היו"ר דוד רותם:

מה פסול בה? שאתם באים אליי כל הזמן עם בעיות שבבתי המשפט יש עומס ועומס ועומס. 

מיכל כהן:

 אנחנו פותרים אותן. 

היו"ר דוד רותם:

אתם לא פותרים, מה אתם עושים? במקום אחד, שניים. בשביל זה משנים חוק. 

מיכל כהן:

 פתרון חלקי. 

היו"ר דוד רותם:

למה פתרון חלקי, כשאני יכול לפתור את הבעיה כולה? כשאין בזה שום בעיה? כשהבעיה היא טכנית לחלוטין, ויש פה התעקשות על כבוד? זה הכל. 

לאה רקובר:

לגבי שלושה דיינים מבית הדין הגדול, זאת כבר אחד מכל שניים, אז זה כבר מספיק. 

היו"ר דוד רותם:

אין לך בעיה עם בית הדין הרבני הגדול, כי לבית הדין הרבני הגדול הוא מסכים שאני אכתוב כל הדיינים. שם אין לך בעיה, את לא מבינה? הבעיה שלו היא עם בתי המשפט. 

לאה רקובר:

אז בוא נדבר רגע על בתי המשפט. 

היו"ר דוד רותם:

כל שופט של בית דין לענייני משפחה יכול לשים חותמת: להעביר לבית הדין לחוות דעת. זה כל מה שהוא עושה בשלב הזה, אבל מכיוון שאנחנו מתעסקים פה בבית משפט ובבית דין רבני, אז צריך שזה יהיה נשיא בית המשפט, כי גם פה זה היה נשיא בית הדין הרבני. את מבינה, זה עומד על כבוד. כבוד אצלי לא משחק. 

לאה רקובר:

בסדר, אבל מאוד חשוב לנו שההצעה הזאת תעבור. 

היו"ר דוד רותם:

מאוד חשוב לכם? רבותי, אתם תלכו הביתה ותוך שבוע ימים אתם תגמרו את שיעורי הבית, ואני מבטיח לכם שבשבוע הבא אני מעביר את החוק הזה להצבעה. ואם לא תגיעו להסכמה, החוק הזה יבוא להצבעה גם בלי הסכמה שלכם, ואז תגישו הסתייגות ותמשכו את החוק. זה מה שהולך לקרות.  

לאה רקובר:

אולי אני אגיד עוד שני משפטים, שישכנעו את יושב הראש? יכול להיות שההצעה כפי שהיא היא באמת מצומצמת מדי, אבל לחזור לממשלה ולהרחיב אותה לכל שופט, הנהלת בתי המשפט – ואני אומרת עכשיו בשם הנהלת בתי המשפט - חוששת שהחזרה הזאת תהיה לנו בעייתית. אולי נלך על דרך שלא רק בהיעדרו של הנשיא, נניח שני שופטים. יכול להיות שלזה יעקבי יכול להסכים. 

היו"ר דוד רותם:

אני לא מבין דבר אחד, מי זה יעקבי? מי זאת הנהלת בתי המשפט? מי זה משרד המשפטים? ממשלת ישראל מדברת פה בקול אחד. אתם תלכו הביתה ותחשבו. תלכו הביתה עם ידיעה, שכאשר אני מביא את החוק הזה להצבעה, זה יהיה כל דיין בבית הדין הרבני הגדול וכל שופט בבית משפט לענייני משפחה. כך אני אביא את זה. תרצו, תמשכו את החוק. תרצו, תסתייגו. 

שמעון יעקבי:

 ואתה לא מסכים לכל דיין בבית הדין האזורי?

היו"ר דוד רותם:

אני מסכים, אני אמרתי לך שאני מסכים גם לכל ספרא דדייני. 

שמעון יעקבי:

לא, אני שואל אותך ברצינות. 

היו"ר דוד רותם:

אני עונה לך שכן. אתה רואה? אתה רק מוכיח לי, כמה מה שאני אומר, שמדובר במשחקי כבוד, הוא נכון, כי אתה אומר: אם זה כל שופט בבית משפט שלום, זה יהיה כל אחד באזורי, ולא רק בבית הדין הרבני הגדול. אין לי בעיה עם זה. 

שמעון יעקבי:

אני לא מוכיח דבר, רציתי לוודא מה היא עמדתך. 

היו"ר דוד רותם:

אין לי בעיה, אני בעד כל דיין בבית דין רבני. 

יוסף וסרמן:

דיין שנכנס אתמול. 

היו"ר דוד רותם:

דיין שנכנס אתמול, יודע שיהודי ולא יהודי לא יכולים להתחתן. להפך, אולי דיין שנכנס אתמול יגמור 600 תיקים בשבוע. 

לאה רקובר:

אבל מי שמחלק לו את התיקים, יכול לקבוע למי הוא מעביר. 

יוסף וסרמן:

לא, אצלנו זה הולך לפי אותיות, זה לא מתחלק. 

היו"ר דוד רותם:

זה הולך לפי אותיות, ובתנאי איזה אות היתה שם, שבטעות עברה מהרכב אחד להרכב השני? איזו אות זו הייתה?

שמעון יעקבי:

אין בעיה, אם זה כ"ף זה יכול להפוך לקו"ף. אם זה שי"ן זה יכול להפוך לסמ"ך. 

היו"ר דוד רותם:

זה בסדר, אין לי שום בעיה. אני מוכן כל אחד. 

לאה רקובר:

אנחנו רוצים הפסקה להתייעצות. 

היו"ר דוד רותם:

אתם יכולים להתייעץ עכשיו. 

אברהם מיכאלי:

 אבל היושב ראש נותן לכם עוד שבוע. 

לאה רקובר:

כן, אבל אני חוששת משבוע. 

היו"ר דוד רותם:

עד שעה 10:30. 

אברהם מיכאלי:

אבל שמעת, לא תוכלו לקבל תשובה במקום. הוא צריך להתייעץ עם נשיא בית הדין. 

היו"ר דוד רותם:

אני לא מבין אותך, יעקבי לא צריך להתייעץ עם נשיא בית הדין. רבותיי, יעקבי יודע מה נשיא בית הדין חושב, עוד לפני - - 

(הישיבה נפסקה בשעה 9:55 ונתחדשה בשעה 10:40)

היו"ר דוד רותם:

רבותיי, הגעתם להסכמות?

סיגל קוגוט:


כן, ההצעה היא כזאת: בחוק בתי המשפט אפשר יהיה שהנשיא של כל מחוז מששת המחוזות יוכל למנות עוד שני שופטים, כשסגן הנשיא ושניהם, קרי שלושה בכל מחוז, יוכלו לדון בבקשות לפי סעיף 3.

היו"ר דוד רותם:

לא בהיעדרו?

סיגל קוגוט:

לא בהיעדרו, תמיד, ובבית הדין הגדול יוכל ראש בית הדין למנות כל דיין של בית הדין הגדול, לפי שיקול דעתו, הוא יחליט על המספר. 

היו"ר דוד רותם:

בבית הדין אפשר להשאיר את זה כמו שכתוב, שלושה דיינים נוספים. 

שמעון יעקבי:

לא זה מה שסיכמנו. 

סיגל קוגוט:

סיכמנו שהוא יוכל למנות כל דיין, הוא יחליט על המספר. הוא יחליט אם זה שניים, שלושה, שבעה. 

היו"ר דוד רותם:

זאת אומרת שבבתי משפט אני מגביל שאפשר לבחור רק שלושה. בבית הדין הרבני הגדול, מכיוון שאני כל כך סומך עליהם, אני נותן לכולם. בסדר, אין בעיה. 

סיגל קוגוט:


 אבל זה שיפור במצב, בכיוון שאתה רצית. 

היו"ר דוד רותם:

זה לא שיפור בשום דבר. זה משפר לי בבתי הדין, אבל בבתי המשפט זה גורם לי נזק בבתי הדין. 

שמעון יעקבי:

למה? 

היו"ר דוד רותם:

למה? אתה הסכמת שבבתי הדין יהיו שלושה, כך הבאת נוסח. 

שמעון יעקבי:

אני הבאתי? הכריחו אותי. 

היו"ר דוד רותם:

אתה התנגדת לנוסח הזה? אתה רצית שהמצב יישאר כמו שהוא?

שמעון יעקבי:

לא, אני רציתי את כולם, אני רציתי את כל דייני בית הדין האזורי... 

היו"ר דוד רותם:

אבל לא הסכימו. יעקבי צודק. חבר'ה, אתם לא מבינים, הרי המשחק פה לא אמיתי. אם זה בבית הדין, בבית משפט זה שופטי שלום, מה פתאום שבבית הדין יהיו שופטי בית הדין הרבני הגדול? זה צריך להיות מתחת. 

שמעון יעקבי:

 זה לא נראה לך טיעון סביר?

היו"ר דוד רותם:

לא נעים לי להגיד לך, זה טיעון אנטי הלכתי מובהק. 

שמעון יעקבי:

 אני רק צריך להוציא את הסטנוגרמה מלפני 45 דקות ולצטט את יושב ראש הוועדה?

היו"ר דוד רותם:

שאמר מה?

שמעון יעקבי:

 היפכא.  

היו"ר דוד רותם:

אמרתי היפכא? אמרתי אפילו רבני עיר. 

אברהם מיכאלי:
הוא מתכוון לרבני עיר באמת חשובים. 

היו"ר דוד רותם:
אני מתכוון לכל רבני עיר, כי כל רב עיר שעבר את הבחינות, בוא נאמר שאני סומך על הכשרות שלו, ואני סומך על ההכשר של המקווה שלו ואני סומך על העירוב שלו יותר מאשר אני סומך על כמה מדייני בית הדין הרבני. 

יוסף וסרמן:

איזה בחינות הוא עבר?


היו"ר דוד רותם:

הוא קיבל פטור כמו בבתי הדין הרבניים - - אל תמשוך אותי בלשון.  

שמעון יעקבי:

 אין כזה דבר, אין אחד. 

יוסף וסרמן:

היה פה שיתוף פעולה בין כל הגורמים, בניצוח של סיגל. זה משהו שצריך לשבח. הנהלת בתי משפט לא מבינים ברבני ערים.

היו"ר דוד רותם:

אילו הייתי חושב שבתי הדין הרבניים מבינים ברבנים, הייתי מסכים אתך, אבל כשאתה אומר "הם לא מבינים", אתה צודק. 

אברהם מיכאלי:

מה ההצעה?

היו"ר דוד רותם:

אי אפשר לאחר ולבקש את ההצעה, עכשיו אנחנו מצביעים. מי בעד? 

שמעון יעקבי:

 הגענו לנוסח מוסכם, על דעתו של הרב עמאר. 

הצבעה

בעד – 2

נגד – אין

הנוסח שעלה בישיבה להצעת חוק שיפוט בענייני התרת נישואין (מקרים מיוחדים וסמכות בין-לאומית), התש"ע-2009, נתקבל. 

היו"ר דוד רותם:

התקבל פה אחד. 

תודה רבה, אני נועל את הישיבה. 

הישיבה ננעלה בשעה 10:40.

